LidanRubinov/Halacha-QA huggingface dataset:
שאלה: פרווה שהתבשל בסיר בשרי: האם מאכל שנתבשל בסיר בשרי נחשב לבשרי?
תשובה: לכתחילה אין לבשל אורז ושאר מאכל פרוה בסיר בשרי על מנת לאוכלו בכלי חלבי וקל וחומר עם מאכל חלבי כמו אשל וכדומה. אמנם, אם המאכל איננו חריף ואיננו מטובל בתבלינים בעלי טעם חזק ומאז הבישול האחרון (הבשרי) עברו עשרים וארבע שעות, יש מקילין להיתר הבישול הנ"ל. ברור שהדרך המתוקנת שיהא סיר מיוחד לאורז, לדגים ולכל מאכל פרוה ולא להיכנס לספקות הלכתיות.
שאלה: למה דווקא נרות?: מדוע מדליקים דווקא נרות בשבת ובמועדים מיוחדים כגון חנוכה וימי זיכרון?
תשובה: בשבת מדליקים נרות כדי שיהיה אור ויוכלו לאכול ולעשות שאר דברים בבית בלי להיתקל וליפול בחשכה וזה נקרא משום בית והסיבה השניה משום כבוד שבת. בעבר האור היה על ידי נרות ממשיכים את המנהג אף על פי שהיום משתמשים בחשמל למאור. כנ"ל בימים טובים. בחנוכה יש סיבה אחרת להדלקת הנרות והיא זכר לנס שנעשה בבית המקדש בזמן החשמונאים בנרות המנורה במקדש. בימי זכרון מדליקים נר לכבוד הנפטר.
שאלה: החתן האלמוני מחו"ל: הכרתי בחור שגר בחוץ לארץ. אנחנו כבר בקשר חודשיים ואני מרגישה שהוא האחד. הבעיה שהוא גר בחוץ לארץ ואני לא מכירה שם כלום ואף אחד. אני לא יודעת מה לעשות להמשיך או לנתק את הקשר?
תשובה: לא ברור לי מה שאלתך. האם את שואלת אם לצאת מהארץ על מנת להתחתן איתו כי כבר ברור לך שאת בוחרת בו לחתנך? אם זו השאלה הייתי מציע לעשות כל מאמץ שהוא יעלה לארץ ולא את תרדי מהארץ. אם השאלה איך לברר עליו, את צריכה לשאול אותו מי מכיר אותו פה בארץ שתוכלי לשמוע ממנו עליו.
שאלה: מותר להדליק נרות להצלחה?: בכל יום אני מדליקה 2 נרות בבית לאנרגיה חיובית. מאז שנכנסתי להריון (ראשון)אני מדליקה עוד נרות וקוראת תפילה לאישה מעוברת. האם זה ר?
תשובה: אם מעשייך מתוך אמונה שלמה בה' יתברך, שהוא בורא השמים והארץ ומנהיגו, והכל תלוי בו, אזי אין פסול במעשייך. מכל מקום יתכן שיש מקום לשקול להדליק פחות נרות ולהרבות יותר בתפילה ובמתן צדקה.
שאלה: כיפה באמצע משחק: האם שחקן שהכיפה נפלה לו באמצע המשחק חייב לעצור כדי שלא ילך ד"א בגילוי ראש? האם מותר לשחקן להוריד את הכיפה לכמה שניות ולהחזיק אותה בידו תוך כדי ריצה מהירה?
תשובה: צריך ללבוש כיפה כזו שלא נופלת בזמן המשחק. אין להוריד את הכיפה כלל מהראש. משחק לא מתיר ללכת בלי כיפה.
שאלה: ציצית באמצע משחק: האם לאפשר הורדת בגד הציצית כדי שלא יתרטב בזיעה תוך כדי משחק?
תשובה: אפשר להוריד את הציצית בשעת המשחק.
שאלה: משחק הוגן: עד כמה שחקן חייב להיות "מודה על האמת" במקרה שהוא יודע שעבר עבירה אבל השופט ושאר השחקנים לא ראו. האין זה משום גניבת דעת אם לא יודיע על כך?
תשובה: אם מקובל שמי שעבר עבירה ולא ראו אותו מודה, אזי כל אחד צריך להודות. אבל אם מקובל שרק כשהשופט רואה זו עבירה ולא נהוג שאדם מודה בעצמו, אזי זהו סדר המשחק ואין צריך להודות.
שאלה: צריך ליטול ידים שנגעו בזיעה?: האם מותר לשחקן שנוגע בידיו בזיעה שעל ראשו (או שאר חלקי גופו) לברך ברכה כדי לאכול ולשתות או שמא אסור לו על שיטול ידיו? האם סתם שחקן יכול בכלל לברך לפני שנטל את ידיו?
תשובה: יש לנקות את הידים מהזיעה עובר לברכה.
שאלה: ארץ ישראל או פרנסה: אני בן תורה וחוקר היסטוריה יהודית המשמש כר"מ בישיבה לדוברי אנגלית. נקלעתי לקשיים כלכליים (יש לי בלע"ה 6 ילדים המצליחים מאד בבתי ספרם). הוצעה לי משרה רבנית באירופה המתאימה לי מכל הבחינות מלבד להלכה שאסור לצאת מן הארץ. כן איני יודע אם שוה להפריע לבני המצליחים במוסדותיהם. מאידך, בעיות הפרנסה מעיקות עלי ואיני רואה איך אוכל להמשיך? מה עלי לעשות?
תשובה: שאלת שאלה כבדת משקל. צריך להביא בחשבון אם יש יש סכוי למצוא עבודה בארץ וגם לשקול מה חשיבות השליחות שם בקהילה, דהיינו האם תוכל לתרום לקהילה תרומה משמעותית. כמו כן תלוי לכמה זמן מדובר והאם לאחר השליחות לא יהיה עוד יותר קשה למצוא בארץ עבודה מתאימה. על כל פנים אם השיקול הוא של פרנסה עדיף להשאר בארץ עם פרנסה מצומצמת ולא לצאת לחו"ל. להמשך הדיון בנושא.
שאלה: הזכרת שם ה  ברמז בלבד: האם חייבים לכתוב בכל פתק ובכל מכתב שאני כותב באינטרנט (כדוגמת שאלה זו)?
תשובה: מנהג ישראל לפתוח כל מכתב בהזכרה של שם ה' אך לא בשם הקדוש עצמו אלא רק ברמז. יש נמנעים מהזכרת ב"ה ומעדיפים כי ה-'ה' היא חלק משם ה'. אך יש מתירים משום שה-'ה' היא תחילת המילה "השם" ולא של השם עצמו. ההלכה למעשה לדעת הרב. לתשובת הרב זלמן מלמד. מה המקור לכתיבת? האם חובה לכתוב בכל דף? האם חובה לגנוז דף עם?
שאלה: שעטנז ושסע במעיל: ברשותי כמה מעילים (פראק) תוצרת חוץ (צרפת) מה הדין לגבי שעטנז אם רשום שההרכב היינו 100 אחוז צמר וכן מהו שיעור השסע המחייב ציצית.
תשובה: גם כאשר כתוב שההרכב של המעיל הוא 100  צמר ייתכן שהחוטים או הבטנה עשויים פשתן. לכן יש למסור את המעיל לבדיקה למעבדת שעטנז. רק שסע החוצה את רוב האורך של המעיל מחייב בציצית.
שאלה: השרוכים של התפילין: ראיתי אצל הבן איש חי שיש להכניס את שרוכי התפילין לתוך האבנט ולדאוג שקצות השרוכים לא ישתלשלו. האם מדובר על אבנט של החסידים (גרטל)? האם נהוג גם היום לשיטת מי שהולך לפי הבן איש חי? מה עושה מי שאין לו אבנט? האם משתמש בחגורה?
תשובה: הרעיון בא לפתור שתי בעיות הלכתיות: א. שהרצועות לא יהיו תלויות באויר. ב. שלא יתהפכו הרצועות. ולכן נהגו לתוחבם באבנט או בחגורה. הרב רואי מרגלית.
שאלה: תפילה לרפואת אם גויה: גר שאמו חולה (היא גויה, אבל הקשר ביניהם כל השנים היה של מסירות ואהבה), באיזה נוסח יתפלל עליה - האם להזכיר את שם אביה או אמה, וכיצד לכלול אותה עם הציבור? ואולי אין ראוי כלל להתפלל עליה?
תשובה: הבן רשאי להתפלל על אימו הגויה. הוא יכול לבחור בעצמו את מילות התפילה.
שאלה: נישואים כושלים או גרושין?: האם מותר לעודד בני זוג שאינם מתקשרים ואינם מנהלים חיי זוגיות וחיי משפחה תקינים להתגרש? יש לציין שהתקשורת הלקויה בניהם מאד משפיעה על שאר בני הבית ומעכירה את האווירה וגורמת למתחים וחוסר ביטחון אצל הילדים.
תשובה: צריך לעודד אותם ללכת ליועץ טוב שהוא יחווה דעתו מה נכון שיעשו.
שאלה: צריבת תוכנה שהייתה לי: אם קניתי תוכנה ונהרסה לי האם מותר לי לצרוב אותה ממישהו אחר שיש לו?
תשובה: נלענ"ד שמותר כי שילמת על התוכנה ולא על החומרה.
שאלה: האם זה שקר? : אם שואלים אותי בטלפון מי מדבר ואני לא רוצה להזדהות, האם מותר לענות: "בן דוד" באם לאבא שלי קוראים דוד ושם המשפחה האמיתי היא משהו אחר או שזה שקר?
תשובה: לכאורה זה שקר ולא ראוי לעשות כך. צריך להתחמק ואם אין ברירה אז לומר את השם האמיתי, או לומר שאתה לא רוצה להזדהות.
שאלה: הנאה מותרת מנרות חנוכה: אני יודע שאסור ליהנות מנרות החנוכה בשעה שהם דולקים. האם איסור זה אך ורק בראיה או בכל צורה אחרת שיש לי הנאה מנרות חנוכה כגון: נרות שמנגנים, נרות שמפיצים ריח וכו?
תשובה: האיסור הוא הנאה מהאור של נרות חנוכה ולכן מותר ליהנות ממנגינה שבוקעת מהנר או אפילו מריח שמגיע מהשמן של הנר כל עוד לא נהנים מהאור של נרות החנוכה. דעת הרב יעקב אריאל
שאלה: דרך לתשובה על גזל בעבר: אני בעלת תשובה ויש עניין שמאוד מטריד אותי. כאשר עבדתי כמזכירה בבית ספר (לפני כ-8 שנים), קרה ולקחתי ציוד משרדי מבית הספר לשימושי הפרטי בבית. אני מעריכה את עלות הציוד בלא יותר מ-40 ש"ח. מאז זכיתי לחזור בתשובה ב"ה והייתי מעוניית לדעת מה הדרך לתקן את העוון.
תשובה: את יכולה לשלוח לבית הספר את הסכום כנגד מה שלקחת אין צורך שתאמרי להם מי את אלא רק תודיעי להם שאת מחזירה כסף שאת חייבת לבית הספר. כמובן שמדרכי התשובה לבקש סליחה גם מרבונו של עולם, להתוודות לפניו ולקבל על עצמך מכאן ולהבא להיות זהירה מאד במצווה זו ובכל המצוות ו-ה' הרוצה בתשובה יסלח לך.
שאלה: שימוש בתנור בעל תא יחידי: האם ניתן לאפות מאכל חלבי בתנור בשרי עם כיסוי? וכן להיפך (מאכל בשרי מכוסה בתנור חלבי).
תשובה: אע"פ שיש פוסקים שמקילים מעיקר הדין כשהאוכל תמיד בכלי מכוסה, כתבו כף החיים והדרכי תשובה בי"וד סימן ק"ח שאין לסמוך על כך אלא בשעת הדחק וכן נוהגים. מה עוד, שלפעמים המכסה לא סגור טוב וגולש האוכל מעט או שמתמלא התנור בזיעת המאכל ולכן מן הדין ליחד תנור בעל תא יחידי או לבשר או לחלב. הרב רואי מרגלית
שאלה: גיור לחומרא?: אני יוצא עם אחת שאביה עלה מהודו ושמעתי שיש ספק לגבי יהדותם. האם זה נכון? אם כן, מה עלי לעשות? הבחורה מאוד טובה מכל הבחינות (לטעמי) ואבא שלה הוא דמות מאוד מפורסמת בקרב הקהילה בתחום הרוחני (הוא עלה לארץ לפני כ-35 שנה). אמא שלה לא "הודית". ההורים שלי מודאגים מהקשר בגלל הנ"ל.
תשובה: הספק התעורר רק על עדה קטנה אחת של יוצאי הודו ולא על כולם חלילה. כמו"כ הספק אינו על יהדותם אלא על ייחוסם. ודבר זה ניתן לברר במשפחה אם לא היו נישואין שניים ב4 הדורות האחרונים. אני מאחל לך לבנות בית נאמן בישראל.
שאלה: המתנה אחרי בליעת בשר ללא לעיסה: קפסולות מזון הן מזון בשרי מיובש, הנבלעות ללא לעיסה. מיועדות לאנשים קשישים שאינם יכולים ללעוס או לנשים בהריון כחומר חיזוק. האם יש צורך בהמתנה של שש שעות אחרי בליעתן, כמו כל מזון בשרי רגיל?
תשובה: גם על בליעת בשר בלבד ללא לעיסה יש להמתין 6 שעות.
שאלה: בירור כללי בנושא השעטנז: אני מנסה לברר את נושא השעטנז. האם צריך לבדוק כל סוודר? האם יש חשש לחוט פשתן בבגד 100 צמר והאם יש חשש לחוט צמר בבגד 100 פשתן? האם יש הבדל בין בגד שמגיע מחו"ל לבין בגד שמיוצר בארץ? האם יש דעות רבות בנושא או שמא אין הרבה מודעות לתחום ההלכתי הזה?
תשובה: שעטנז הוא בדרך כלל במעילים שבאים מחוץ לארץ ועשויים מצמר. את הכתפיות תופרים לעיתים עם חוטי פשתן, אך בסוודרים אפילו שעשויים מצמר לא שמענו שיש לחשוש משעטנז.
שאלה: להכין את הטיטול מערב שבת?: האם הדבקת הטילטול של התינוק משני צידי הטיטול לא נחשבת בהדבקה בשבת? האם יש צורך לפני שבת לפתוח את הדבק?
תשובה: כן, צריך להכין את הטיטול ולפתוח את הדבק לפני שבת, ובשבת רק לסגור אותו. לתשובת הרב יעקב אריאל.
שאלה: תיקון לנדר על חטא: נדרתי נדר שלא אחטא עוד בחטא מסוים לצערי לא גברתי על יצרי. האם יש תיקון?
תשובה: יש איסורים שנדרים לא חלים עליהם. גם אותם שנדרים חלים עליהם התרתם מותנית בכך שלא תיגרם באמצעותם תקלה. התיקון הוא אפוא - תיקון! התחזקות! גבורה!. תתפלל לה ' והוא יעזור לך.
שאלה: ההורים רבים כל הזמן: מה לעשות כשההורים כל הזמן רבים. כל מילה שלנו (הילדים) או שמתפרשת כ"הגנה" על אחד הצדדים או שמעוררת ויכוח נוסף בין ההורים. אני נמצאת במצב שלנגד עיני עומדים שני בני אדם מקסימים, אבל אני מפחדת לדבר איתם כדי לא לעורר ויכוח. כשאני לא מספרת דברים הם נפגעים שאני לא משתפת אותם. (ראוי לציין שאנחנו 5 אחים שמתוכם ב"ה 3 נשואים, אח שלי ואני (22) עדייין לא נשואים). איך לדעת הרב ראוי להתמודד עם המצב הזה?
תשובה: אולי תנסי לדבר עם כל אחד לחוד ולא עם שניהם יחד ובכל נושא שנכון לשתף את ההורים תדברי עם כל אחד לחוד. אם גם זה לא עוזר עליך להתנהג בטבעיות וזהירות במידת יכולתך ולא להסתבך בתוך המתח בין ההורים. יש להניח שאת לא תוכלי לסייע להורים במתח שבינם על כן על תתעסקי בזה. תבני את עצמך ובעיקר תלמדי איך את צריכה לבנות את ביתך בצורה נכונה לדעת לוותר וללמוד להבין את השני ולהתחשב בשני.
שאלה: חלום רע: חלמתי פעם בשבת חלום רע. כיוון שלא הייתי בטוח אם מותר לי לצום בשבת - לא צמתי. החלום עדיין מפחיד אותי כל פעם שאני נזכר בו. מה לעשות?
תשובה: המנהג הרווח כיום הוא שלא לצום על חלומות רעים בשבת, מפני שאיננו יודעים איזה חלום טוב ואיזה חלום רע. ומי שרוצה לצום נוהג לצום על חלום שראה שלוש פעמים, או על אחד משלושה חלומות, ואלו הן: הרואה ספר תורה שנשרף, או יום כיפור בשעת נעילה, או קורות ביתו שנפלו. אבל על שאר חלומות גם הנוהגים לצום אינם צמים (עפ"י שו"ע או"ח רפח, ה). לכן טוב עשית שלא צמת, שכן נהגת על פי המקובל, וזכית לענג את השבת. אם אתה דואג, תן שלושים ש"ח לצדקה פדיון ליום צום. לתשובת הרב יעקב אריאל.
שאלה: שימוש בדאודורנט רולר בשבת: האם ניתן להשתמש בדאודורנט המצוי בבקבוקון ודרך השימוש בו ע"י גלגול הרולר על מקום השער? האם אין איסור ממרח?
תשובה: רק אם החומר נוזלי ממש יש להתיר.
שאלה: הוצאות עבור ילדים: האם נכון שהוצאות על ילדים מעל גיל 6 נחשבים כמעשר? האם ביגוד, חוגים, טיולים והעשרה תרבותית נחשבים "הוצאות" לצורך הענין?
תשובה: הדעה הזו לא מוסכמת כי הרבנות הראשית תיקנה תקנה שחובת מזונות היא עד גיל 15 ויש אומרים שאף יותר. הוצאות על ילדים מעל גיל 15 יוכלו להחשב כצדקה אולם לא מסתבר שכל הוצאה על ילדים תיחשב לצדקה על חשבון צרכיהם של עניים אחרים. עניי עירך קודמים ומבשרך אל תתעלם אך לא בהגזמה כזו כפי שעולה משאלתך.
שאלה: גבולות הקפת פאת הראש: מה הם הגדרים המדויקים של הלכות איסור הקפת פאת הראש? כנ"ל לגבי פאת הזקן. כיצד יודעים באיזה מכונת גילוח מותר להשמש?
תשובה: נוהגים לומר שפאות הראש הן עד העצם האמצעית מול אמצע האוזן. אין לגלחן אפילו במכונה או במשחה ויש להשאיר לפחות רוחב של 40 שערות בגודל שניתן לכופפן. לפאות הזקן אין גבולות. כל הזקן בכלל. מותר לקצצן במספריים אך לא בתער. המכונה נחשבת למספריים. אולם יש עוררין על כך בפרט במכונות שבהן הרשת דקה וגמישה. להמשך הדיון בנושא.
שאלה: בד"ץ אחדות ישראל: האם אפשר לסמוך על בד"ץ "אחדות ישראל"?
תשובה: על פי חוק המוסמכת להעניק כשרות היא הרבנות המקומית ואין לנו כל מושג באשר לטיב ההשגחה של גופים בלתי מאושרים. יש לדרוש תעודה בתוקף מטעם הרבנות המוסמכת וכל גורם אחר הינו על דעת בעל בית האוכל ובא כתוספת לרבנות ולא כתחליף.
שאלה: חופה בבית כנסת: מה המנהג היום בענין חופה בבית הכנסת? האם יש הבדל בין אשכנזים לספדים גם כאשר יש פתח בגג בית הכנסת? האם יש הבדל בין בארץ לחו"ל בעקבות החשש של דימוי לגויים?
תשובה: האשכנזים נוהגים לערוך חופה תחת כיפת השמיים. בית הכנסת אינו כזה. בגלל הרפורמים שחיקו את הנוצרים וערכו חופות בביכנ"ס נוסף נימוק נוסף למנוע זאת. יהודי המזרח לא נתקלו ברפורמה ולא נהגו לערוך חופה בחוץ לכן יש מהם שנוהגים להתחתן בביכנ"ס. אולם לבושתנו, בגלל לבושן של הנשים בחתונות יש לכולם למנוע חתונה בביכנ"ס בגלל קדושתו.
שאלה: כף בשרית בתבשיל חלבי: בישלתי מאכל חלבי במחבת טפלון. בטעות השתמשתי בכף בשרית על מנת להגיש את התבשיל. הכף היתה נקיה לחלוטין למרות ששומשה לבישול בשר כשלושה ימים קודם לכן. האם ניתן להציל את המחבת והכף (פלסטיק)?
תשובה: מאכל חלבי המתבשל ע"ג האש, ובטעות נתחבה לתוכו כף בשרית אם היא "בת יומא", או אינה "בת יומא" אך המאכל המתבשל חריף, אזי: אם יש בתבשיל פי ששים כנגד החלק שנתחב מן הכף לתוך המאכל, התבשיל והמחבת מותרים, והכף צריכה הכשרה בהגעלה. לא היה פי ששים גם המחבת צריכה הכשרה בהגעלה והתבשיל אסור. היתה הכף אינה "בת יומא" (כמו במקרה שלנו) אפילו אין בתבשיל פי ששים כנגד הכף התבשיל והמחבת מותרים והכף צריכה הכשרה בהגעלה או להחליפה באחרת. הערה: רוב הפלסטיק הקשיח יכול לעמוד בהגעלה, ובכל מקרה אין מה להפסיד. הרב רואי מרגלית.
שאלה: היתר אי כיסוי ראש לנשים?: חברה, שחיפשה היתרים לא לכסות שער ראשה אחרי החתונה, הפנתה אותי לאתר המצטט פסיקה של הרב יוסף משאש המתיר זאת. האם מישהו מכבוד הרבנים מכיר את המאמר הזה או את הרב הזה? האם הטיעונים ההלכתיים שלו אמיתיים ומקובלים?
תשובה: אכן הרב יוסף משאש שהיה רבה הראשי של חיפה פוסק כך ב"אוצר המכתבים". אך זוהי דעת יחיד ולא פסקו על פיו. וכבר חלקו עליו גדולי הפוסקים ביניהם בן דוד של אביו הרב משאש שהיה רבה הראשי של ירושלים עיה"ק. כמו כן, כשמעיינים בפסק רואים שהוא מתחיל בעצם כלימוד זכות ומתאר מצב בו השתנה המנהג של לבוש הנשים שם בחו"ל (הפסק נמצא לפני) ומכאן נובע ההיתר, אך כיום שרוב הנשים יראות השם הולכות בכיסוי הראש, אין היתר לזה גם לכאורה לשיטתו ואין לפרוץ גדר. ולא עוד, אלא כך בד"כ מתנהגות הנשים שאינן שומרות תורה ומצוות, ועלולים אנשים בטעות להתייחס אליה ככזאת, או כאל אשה שאינה נשואה. הרב רואי מרגלית.
שאלה: הכשרת כבד לאחר צלייה: כאשר לאחר צליית כבד על האש, חייבים להכשיר את הכבד עם מים ומלח (תהליך של הכשרת בשר לא מוכשר)?
תשובה: לאחר צליית כבד מסירים את הכבד מעל הרשת. לבני אשכנז שוטפים את הכבד במים ומדיחים שלש פעמים (רמ"א יו"ד ע"ג). אכן לבני ספרד אם אוכלים אותו צלוי אין צורך בהדחה (כף החיים יו"ד ע"ו ובן איש חי פרשת קדושים). הרב רואי מרגלית.
שאלה: המלון של הכנסיה: האם מותר להשתכן במלון ששיך לכנסיה קתולית ורווחיו הולכים לכנסיה, המלון הינו זול באופן משמעותי ומיקומו עדיף בהרבה (מרחק הליכה לבית הכנסת). כלפי חוץ ופנים הוא נראה כמלון רגיל.
תשובה: נראה לי שאין איסור להתארח במלון אף שאין זה מהודר ועל כן אם אפשר להמנע מלהשתמש בו רצוי להמנע.
שאלה: מותר להכות חבר בהסכמה?: על איזה עבירות עוברים בהכאת חבר? האם מותר להכות חבר בהסכמה? במשחק כדורגל כשעושים "פאול" בכוונה, האם יש כאן עבירה?
תשובה: אין להכות אדם אפילו בהסכמה. אין לאדם בעלות על גופו. אולם מכה קלה בדרך משחק יש להקל.
שאלה: סיום שמונה עשרה - המשך: בהמשך לתשובת הרב בנושא סיום תפילת שמונה עשרה לצורך אמירת קדיש עם הציבור רציתי להעיר שהחזו"א לא מקבל את דברי המשנה ברורה, כיוון שתפילת שמו"ע היא בעלת חשיבות גדולה יותר מ קדושה, ולכן העוסק במצווה חשובה ודאי שאין צריך לקצר את תפילתו ולהספיק לענות לקדושה? האם אין לחוש לדעתו?
תשובה: אכן מי שמתפלל בכוונה ומאריך בתפילה אינו חייב לקצרה.
שאלה: ארבעת המינים אחרי סוכות: מה עושים עם 4 המינים לאחר סוכות? האם יש קדושה כלשהי בהם?
תשובה: כיון שארבעת המינים הם תשמישי מצוה ולא תשמישי קדושה ניתן לזורקם אך לא ינהג בהם מנהג בזיון. והרמ"א בסימן תרס"ד סעיף ט' הביא בשם מהרי"ו ומהרי"ל שמשום חבוב מצוה נהגו להצניע ההושענות ולהשתמש בהם כחומר בעירה לאפיית המצות או לביעור חמץ ע"מ שתיעשה בהם עוד מצוה. הרב רואי מרגלית.
שאלה: תהילים בבית קברות: ברצוני לדעת האם מותר והאם רצוי לקרוא תהילים בבית קברות? אני מעוניין לעלות לקבר הסבתא על מנת "לדבר" איתה ולקרוא תהילים לזכותה, האם זה אפשרי?
תשובה: מותר לקרוא תהילים בבית קברות וזה מועיל לנשמת המת ונהגו לקרוא בפרק קיט בתהילים ע"פ אותיות שם הנפטר ואותיות נשמה. בענין ה"דיבור" עם הסבתא אין בעיה בכך אם זה מקל על האדם בתנאי שלא יהיה בבחינת "ודורש אל המתים" ויצפה לתגובות, למרות שיש כאלו שאומרים שכדאי לתת מנוחה למתים שהם בעולמם ואנו בעולמנו וחיים ו יהיה לנו עד עולם אמן. הרב רואי מרגלית.
שאלה: אפיה בתנור פגום: האם אפשר לאפות ביום אחד חלבי (בתבנית חלבית) ולאחר 24 שעות לאפות באותו תנור בשרי (בתבנית בשרית)? הרי לאחר 24 שעות הטעם שיפלט אל תוך הבשר הוא טעם פגום כבר?
תשובה: אע"פ שיש פוסקים שמקילים מעיקר הדין כשהאוכל תמיד בכלי מכוסה, כתבו כף החיים והדרכי תשובה ביו"ד סימן ק"ח שאין לסמוך על כך אלא בשעת הדחק וכן נוהגים כיון שחוששים שדפנות התנור שדינם ככיסוי קדרה, לא יתנקו היטב ונחשבות תמיד כ "בן יומו". מה עוד, שלפעמים המכסה לא סגור טוב וגולש האוכל מעט או שמתמלא התנור בזיעת המאכל ולכן מן הדין ליחד את תא התנור או לבשר או לחלב. הרב רואי מרגלית
שאלה: אין פרנסה בארץ: בהמשך לתשובת הרב בנושא ארץ ישראל או פרנסה שלא סיפקה אותי רציתי להוסיף שאינני מוצא כל פרנסה בארץ. אני חי מקיבוץ נדבות זעומות והלוואות מגמח"י"ם כדי למנוע ממשפחתי חרפת רעב ועתה קיבלתי משרת שליחות בחו"ל על מנת להישאר שם לעולם. מה ניתן לעשות?
תשובה: אם אמנם המצב הוא כה חמור שאין לך פרנסה כלל כפי שאתה מתאר מותר לצאת לחו"ל אך בהחלטה להשתדל לחזור לארץ בשעה שהדבר יהיה אפשרי וד' יהיה בעזרך שלא תצטרך לשהות בחו"ל זמן ממושך.
שאלה: לקדש פעמיים: האם אני יכול, אחרי שיצאתי ידי חובתי בקידוש, לקדש לעצמי?
תשובה: אם התכוונת לצאת בשמיעתך אינך רשאי לקדש שנית.
שאלה: תולעים או בריאות?: אני מקפידה לאכול ירקות מגידול אורגני ללא חומרי ריסוס. מה עדיף - לנסות לנקות את החסה האורגנית על ידי השרייה במי מלח או לקנות גידולי חממה מגוש קטיף המרוססים ע"י חומרים מזיקים?
תשובה: השרייה במי מלח רק הורגת את החרקים אך אינה מסירה אותם. יש שיטות ניקוי אחרות טובות יותר. איני בקי בכולן. גידולי חממה מרוססים אך נדמה לי שפחות מאשר גדולים בשדה פתוח. מבחינה הלכתית החשש לחרקים גובר על הנושא האורגאני, אך אם תוכלי להגיע לנקוי טוב תוכלי להעדיף את האורגני. עוד על שיטות ניקוי. האם ניתן לנקות בשבת?
שאלה: השם אבירם: לפני 31 שנים נולד בני בכורי אבירם. קראתי לו ע"ש אבי שקראו לו אברהם. מזה זמן רב שחברי העירו לי שהשם לא מתאים לבני בגלל בעיות שיש לו בתחום הפרנסה ועוד. חברי הציעו לשנות את שמו לאברהם עם אפשרות לקרוא לו בקצרה אבי. האם זה נכון? האם יש בשם אבירם משום שם לא טוב? מה עלי לעשות?
תשובה: רבי יהונתן אייבשיץ בספרו יערות דבש (ח"ג דרוש ז) כתב שחיאל בית האלי שהיה שר האוצר של אחאב מלך ישראל קרא לבנו אבירם על שם אבירם שהיה בעדת קרח והוא היה רשע ולכן קרא לבנו בשם של רשע. כמובן שאצלך המקרה שונה והכוונה היתה לקרוא על שם אביך ששמו אברהם, עם כל זה כדאי באמת לשנות ולהחזיר את השם אברהם או בקיצור אבי על שם אביך. ויהי רצון שה' ישלח לך ולו ולכל המשפחה פרנסה טובה ברוח וימלא כל משאלות לבכם לטובה לעבודתו יתברך. הרב רואי מרגלית.
שאלה: בדיקת צומת הגידים בעופות: בשו"ע לא נפסק להלכה שצריך לבדוק את צומת הגידים בעופות. האם המציאות השתנתה וצורת הגידול המודרני מצריך בדיקה? כאשר כן בודקים, האם יש הבדל בין בדיקה חיצונית לבין בדיקה פנימית ע"י פתיחת השוק? ליהודי שמשתדל מאד להדר בקיום מצוות, האם נכון לשלם בערך מחיר כפול כדי לקנות עופות של בד"ץ זה או אחר כדי לקיים את כל ההידורים (גם כאלו הקפדות שלא כתובות בשו"ע)?
תשובה: אכן בצורת הגידול הטבעית היתה מחלת צומת הגידים נדירה ולכן לא הייתה חובת בדיקה (אם כי גם אז נהגו למשש את העוף ולבדוק אם כל אבריו שלמים ואגב זאת יכלו לשים לב גם לצומת הגידים). אך בצורת הגידול המודרנית, שבה העופות מתפטמים מהר וגם מכונסים בסוללות, התופעה גדלה בהרבה ולכן הנהיגו על כל פנים בדיקה חיצונית. מכיון שגם הבדיקה החיצונית היא הידור (כי ס"ה של הטרפות מצומת הגידים הוא בממוצע של 2  בערך והבדיקה הפנימית אינה מוסיפה אחוז משמעותי), אין צורך לשלם מחיר כפול על הבדיקה הפנימית. אגב, גם בדיקת ריאות בעופות לא הוזכרה בשו"ע אולם בימינו רבו מחלות הראות בעופות וכשיש אפידמיה היא פוגעת באחוז גבוה של העופות לכן נהגו בימינו לבדוק את הריאות גם בעופות. עוד בנושא זה. מה מוגדר "מהדרין" לדעת הרב?
שאלה: המצאת סיפור לצורך העברת מסר: אני מלמד ילדים בבתי ספר. אחד הכלים הדידקטיים בו אני משתמש הוא סיפור. שאלתי היא האם מותר לי להמציא סיפור שלא היה אולם המסר שלו תואם את המסר של השיעור ויבהיר לתלמידים בצורה ברורה יותר את מטרת השיעור. שאלתי מתבססת על ההנחה שגם גדולי ישראל חיברו מעשיות ומשלים על מנת ללמד את קהלם. כמו כן, האם יש הבדל בין סיפור שאני ממציא והסיפור מספר עלי וממילא התלמידים חושבים שדבר זה אכן קרה לי אישית, לבין סיפור שמספר על אדם אחר והתלמידים אינם מכירים אישית על מי חל סיפור זה
תשובה: יפה אתה עושה בספרך סיפורים המושכים את לב הילדים ומאהיבים עליהם את התורה. זו הדרך. גם התלמוד מלא עובדות שמתוכן לומדים הלכות ולא תמיד העובדות הן מעשים שהיו בהכרח. תרומת הדשן חיבר ספר תשובות מן החשובים ביותר הבנוי כולו על עובדות שלא היו. מותר אפוא להמציא סיפורים. אולם כדי שלא תעבור על מדבר שקר תרחק אל תספר אותם בגוף ראשון.
שאלה: שיטה להניח על פלטה בשבת: האם ניתן להקל להניח אוכל קר ללא חציצה (מוצק ומבושל לחלוטין) על פלטה קרה, שעל ידי שעון שבת אמורה להידלק מאוחר יותר ולחמם אותו?
תשובה: יש לשים כלי שיחצוץ ועל מנת שהאוכל יוכל להתחמם היטב אפשר לכסותו אבל לא מכל צדדיו שלא יהיה גדר של הטמנה.
שאלה: מקור הלשון העברית והניקוד: האם הלשון העברית היא הראשונה בעולם או שמא התפתחה משפה שמית אחרת (כפי שטוענים החוקרים)? מנין צמח הניקוד? האם אצל חכמי טבריה? כיצד עלינו להתייחס לכל נושא השפה והדקדוק בתורה לאור טענות האקדמיה שדברים אלו התפתחו מתוך סביבה שמית קדומה ואולי מאיזושהי שפה פרוטושמית שהיתה הראשונה באזור? האם הדברים סותרים?
תשובה: הניקוד הוא חלק מהכתב העברי, בלעדיו אי אפשר היה להגות אף אות, אלא שהניקוד נמסר בעל פה. חכמי טבריה רק קבעו את הסימנים לניקוד ותיקנו שגיאות.
שאלה: אישה בבית הכנסת???: אני מתפלל בשבת, באופן חד פעמי, בבית כנסת שאשה אומרת בו דבר תורה אחרי התפילה. יש צד של אי נעימות לצאת לפני דבר התורה. האם יש חיוב לצאת או לא? אני גם מתארח אצל משפחה, והאישה עושה קידוש בשבת. אני לא רוצה להתחיל בויכוח, האם אני חייב לדרוש לעשות לבד, או שאני יוצא?
תשובה: א. פרופ' נחמה לייבוביץ' סירבה בתוקף להרצות בבית הכנסת. יש כאן זליגה שהמשכה עלול להביא תערובת של נשים וגברים בתפילה עצמה. לכן ראוי לקבוע גבולות. במעמדים דתיים בעיקר בביהכ"נ יש להפריד בין גברים לנשים. אם השיעור מיועד לנשים בלבד יש אפשרות שאישה תדרוש בביהכ"נ. אתה יכול לצאת לפני סוף התפילה (כגון לשירותים) כדי שמחאתך לא תיראה שקופה מדי. ב. מעיקר הדין אישה יכולה להוציא איש בקידוש. אולם יש כאן שתי בעיות: 1. אם היא מקדשת בנעימה יש כאן קול באישה והדבר מותר לבני ביתה, אך האורח לא יוכל לכוון לצאת. ואין הדבר דומה לשירי שבת שיש מתירים כאשר כל המשפחה שרה ביחד. 2. קידוש ע"י אישה בא להביע מחאה חברתית שמקומה במקום אחר ולא כאן. אני מבין את הרצון של אישה מודרנית להיות פעילה בקיום תורה ומצוות, אולם לשם כך אין צורך לשנות סדרים מקובלים ולהידחק לשאלות הלכתיות. יש כר נרחב שבה יכולה להתבטא היצירתיות הנשית הדתית המודרנית. עצתי אפוא למלמל בעצמך את מילות הקידוש, להתרכז בהם ולטעום מן היין.
שאלה: לימוד בבית-ספר נוצרי: ישנו פה בית ספר יהודי אחד שמשרת את כל הקהילה על כל גווניה. ישנו בית ספר תיכון גוי מצוין לבנות, שמושך את הבנות היותר מוצלחות מבית הספר. בית הספר הוא נוצרי ושעת "תפילה" היא חובה, היהודיות פטורות מה"תפילה" אך חייבות להיות נוכחות. הועלה רעיון שאלמד בערך שעה בשבוע שלא במסגרת הלימודים בהפסקת צהרים או אחרי הלימודים את הבנות שלנו. הדבר הוא בעידוד חלק מההורים שבנותיהן לא מצאו את מקומן בבית הספר היהודי. (אלו בנות שלא מגיעות לשום מסגרת לימודים אחרת שפועלת בקהילה מחוץ למסגרת הפורמלית). ועד בית הספר היהודי מתנגד נחרצות (אני איני כפוף להם) כיון שהיתרון העיקרי שלהם על הגוי הוא לימודי יהדות והם חוששים שהדבר יגרום לעוד בנות לעבור בלי חשש לאבד את המימד היהודי הקיים רק בתיכון היהודי כרגע, מה שיגרור נזק מספרי לבית הספר. החשש הוא אמיתי אך יתכן שהוא חשש שווא, והתועלת לבנות המנותקות הוא ודאי. האם נאמר בכגון זה ברי עדיף או שהחשש הוא גדול על התועלת.
תשובה: נראה לי שנכון לתת את השיעור לבנות הלומדות בבית הספר הנוכרי. אך לתת אותו במקום אחר שלא יהיה קשור וסמוך למסגרת הלימודים של אותו בית ספר כגון שיבואו אליך הביתה או לבית אחת המשפחות. ולאחר שתיצור קשר של אמון עם התלמידות תוכל אולי להשפיע עליהם לעבור לבית הספר היהודי.או על סמך הכרת המצב של הבנות תוכל להסביר להורים את החסרון הגדול בהליכה ללימודים באותו בית הספר.
שאלה: דיבור עם בנות: אני ילד בן 12. האם מותר לי לדבר עם בנות בבי"ס? אנחנו לומדים בכיתות נפרדות ובהפסקות נפגשים ומדברים. האם זה מותר לי?
תשובה: אמנם אין איסור לדבר עם בנות. אבל, אם אין צורך מיוחד לדבר אלא סתם מדברים עדיף למעט בדיבור עם בנות ולהתחבר עם בנים. לתשובת הרב רואי מרגלית. האם מותר ללוות בנות לפעולת בני עקיבא?
שאלה: כף במאכל חריף: האם הכנסת כפית לסחוג חריף או חרדל חריף הופכת אותו לבשרי או חלבי בהתאם לכפית שהכנסתי?
תשובה: כתב בספר הכשרות שהאוכלים סחוג צריכים ליחד לו כפית פרוה. אמנם בדיעבד אפשר להקל כיון שאין "דוחקא דסכינא". ומדובר כמובן שהכפית אכן הוכנסה אי פעם לכלי ראשון רותח בשרי חלבי (בד"כ לא מצוי). הרב רואי מרגלית.
שאלה: ברכות הרעם והברק: 1. האם צריך לומר את ברכות הרעם והברק בעמידה? 2. האם אני יכול לברך על הרעם כשלא ראיתי את הברק שלפניו או שהברכות תלויות בראיה ושמיעה ביחד?
תשובה: 1. לא. 2. אפשר לברך גם על אחד מהם בלבד.
שאלה: חתונה כשהאח במצב רפואי קשה: אני אמור להתחתן עוד שבועיים. אחי נמצא בבית חולים בטיפול נמרץ במצב קריטי. איך לנהוג? האם לדחות את החתונה? מה לעשות במקרה שאהיה באבל?
תשובה: שאלה קשה. להלכה לאבל שאין לו בנים מותר לשאת אשה לאחר שבעה בעיקר אם כבר נקבע זמן החתונה מקודם. השאלה אינה רק הלכתית אלא רגשית וזה תלוי בכל מקרה לגופו האם הצמידות לאבל לא פוגמת בשמחת החתונה וזאת יהיה עליכם להחליט בעצמיכם. אכן החתונה היא מצוה גדולה ואם אפשר לא לדחות אותה זה עדיף. אני מציע שתודיע לאולם שיש בעיה ותמתין עד שמונה ימים לפני החתונה עם החלטה האם לדחות את החתונה. בשורות טובות. ומזל טוב.